Sodba Sodišča (tretji senat) z dne 16. julija 2015 –
Komisija/Slovenija
(Zadeva C‑140/14)(1)
„Neizpolnitev obveznosti države – Direktivi 2008/98/ES in 1999/31/ES – Preprečevanje in odstranjevanje vnosa zemeljskega izkopa in drugih odpadkov – Odlaganje na odlagališčih – Nesprejetje ukrepov za odstranjevanje in skladiščenje teh odpadkov – Uveljavljanje pravnih sredstev“
1.                     Tožba zaradi neizpolnitve obveznosti – Dokaz neizpolnitve obveznosti – Dokazno breme Komisije – Predložitev elementov, iz katerih je razvidna neizpolnitev obveznosti – Breme izpodbijanja na strani zadevne države članice (člen 258 PDEU) (Glej točko 42.)
2.                     Države članice – Obveznosti – Nadzorna funkcija, dodeljena Komisiji – Dolžnost držav članic – Sodelovanje v preiskavah na področju izvajanja direktiv – Obveznost preverjanja in obveščanja (Glej točko 43.)
3.                     Tožba zaradi neizpolnitve obveznosti – Preizkus utemeljenosti, ki ga opravi Sodišče – Upoštevni položaj – Stanje po izteku roka, določenega v obrazloženem mnenju (člen 258 PDEU) (Glej točko 63.)
4.                     Okolje – Odpadki – Direktiva 2008/98 – Obveznost držav članic, da zagotovijo predelavo ali odstranitev odpadkov – Obseg – Uporaba za postopke začasnega skladiščenja – Nujnost ukrepov, ki jih je treba sprejeti (Direktiva Evropskega parlamenta in Sveta 2008/98, člena 13 in 36(1)) (Glej točko 66.)
5.                     Okolje – Odpadki – Direktiva 2008/98 – Obveznost držav članic, da zagotovijo predelavo ali odstranitev odpadkov – Obveznost rezultata – Polje proste presoje držav članic glede ukrepov, ki jih je treba sprejeti – Meje – Dolgo trajanje nezdružljivega položaja, ki povzroča znatno degradacijo okolja – Neizpolnitev obveznosti (Direktiva Evropskega parlamenta in Sveta 2008/98, člen 13) (Glej točke 68, 69 in 75.)
6.                     Okolje – Odpadki – Direktiva 2008/98 – Pojem odpadka – Snov, ki se zavrže – Zemeljski izkop – Vključitev (Direktiva Evropskega parlamenta in Sveta 2008/98, člen 3, točka 1) (Glej točki 70 in 71.)
7.                     Države članice – Obveznosti – Izvajanje direktiv – Neizpolnitev obveznosti – Utemeljitev na podlagi nacionalne ureditve – Nedopustnost (člen 258 PDEU) (Glej točko 77.)
8.                     Akti institucij – Direktive – Izvajanje držav članic – Nujnost zagotovitve učinkovitosti direktiv – Obveznost za vse organe države članice, da sprejmejo vse ukrepe, potrebne za dosego cilja, ki ga določa direktiva – Morebitno sprejetje začasnih ukrepov (člen 288, tretji odstavek, PDEU; Direktiva Evropskega parlamenta in Sveta 2008/98) (Glej točki 78 in 79.)
9.                     Okolje – Odpadki – Odlaganje odpadkov na odlagališčih – Direktiva 1999/31 – Področje uporabe – Pojem odlagališča – Lokacija začasnega skladiščenja – Skladiščenje, daljše od enega leta – Vključitev – Nezakonita odlagališča – Vključitev (Direktiva Sveta 1999/31, člen 2(g)) (Glej točki 116 in 117.)
Izrek
1.         Republika Slovenija
–      s tem, da je odobrila vnos zemeljskega izkopa na parceli št. 115/1 k.o. Teharje (Bukovžlak), ne da bi zagotovila, da na tej lokaciji pred tem ali sočasno niso bili vneseni nobeni drugi odpadki, in s tem, da ni sprejela nobenega ukrepa za odstranitev odpadkov, za katere ne velja izdano dovoljenje, s te lokacije, ki jo je treba šteti za nezakonito odlagališče, ker ne izpolnjuje pogojev in zahtev, določenih v členih 13 in 36(1) Direktive 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv na eni strani in v členih 5(3)(e), 6 v povezavi z Odločbo Sveta z dne 19. decembra 2002 o določitvi meril in postopkov za sprejemanje odpadkov na odlagališčih na podlagi člena 16 in Priloge II k Direktivi 1999/31/ES (2003/33/ES), od 7 do 9, 11 in 12 Direktive Sveta 1999/31/ES z dne 26. aprila 1999 o odlaganju odpadkov na odlagališčih ter prilogah od I do III k zadnjenavedeni direktivi na drugi strani, ter
–      s tem, da od aprila 2009 ni sprejela zadostnih ukrepov za preprečevanje in nato odstranitev vnosa zemeljskega izkopa, ki se uvršča med odpadke s klasifikacijsko številko 17 05 06 (zemeljski izkopi, ki niso vsebovani v klasifikacijski številki 17 05 05) in klasifikacijsko številko 17 05 05 (zemeljski izkopi, ki vsebujejo nevarne snovi), na lokaciji del za gradnjo komunalne infrastrukture za poslovno cono Gaberje jug, tako da je to lokacijo prav tako treba šteti za nezakonito odlagališče, ker ne izpolnjuje zgoraj navedenih določb direktiv 1999/31 in 2008/98 ter členov 12, 15 in 17 zadnjenavedene direktive,
ni izpolnila obveznosti iz vseh teh določb.
2.         Republiki Sloveniji se naloži plačilo stroškov.
1 UL C 184, 16.6.2014.